b"\n_START_ARTICLE_\nDavid Archuleta\n_START_SECTION_\nPrimii ani\n_START_PARAGRAPH_\nDavid Archuleta s-a n\xc4\x83scut \xc3\xaen Miami, Florida, p\xc4\x83rin\xc8\x9bii s\xc4\x83i fiind Jeff Archuleta (c\xc3\xa2nt\xc4\x83re\xc8\x9b la trompet\xc4\x83) \xc8\x99i Lupe Marie (c\xc3\xa2nt\xc4\x83rea\xc8\x9b\xc4\x83 \xc8\x99i dansatoare de salsa originar\xc4\x83 din Honduras). Familia interpretului s-a mutat c\xc3\xa2nd acesta avea \xc8\x99ase ani \xc3\xaen Murray, Utah, ora\xc8\x99 situat \xc3\xaen Salt Lake Valley, unde a urmat liceul Murray High School. Artistul este membru al asocia\xc8\x9biei pentru tineri Boy Scouts of America._NEWLINE_Archuleta a \xc3\xaenceput s\xc4\x83 c\xc3\xa2nte la v\xc3\xa2rsta de \xc8\x99ase ani, inspirat de musicalul Les Mis\xc3\xa9rables, afirm\xc3\xa2nd c\xc4\x83 acest spectacol a declan\xc8\x99at dragostea lui pentru muzic\xc4\x83. Prima interpretare public\xc4\x83 a fost \xc3\xaen cadrul \xe2\x80\x9eUtah Talent Competition\xe2\x80\x9d, unde a c\xc3\xa2ntat piesa \xe2\x80\x9eI Will Always Love You\xe2\x80\x9d de Dolly Parton \xc8\x99i a c\xc3\xa2\xc8\x99tigat concursul la categoria pentru copii._NEWLINE_Archuleta i-a urm\xc4\x83rit pe Tamyra Gray \xc8\x99i pe Kelly Clarkson \xc3\xaen cadrul primului sezon al emisunii American Idol pentru \xe2\x80\x9ec\xc4\x83 nu am mai auzit persoane care s\xc4\x83 c\xc3\xa2nte astfel \xc8\x99i pentru a vedea cum este s\xc4\x83 interpretezi un c\xc3\xa2ntec\xe2\x80\x9d. La v\xc3\xa2rsta de unsprezece ani \xc8\x99i-a f\xc4\x83cut debutul \xc3\xaen televiziune, c\xc3\xa2nt\xc3\xa2nd \xc3\xaen cadrul concursului The Jenny Jones Show dedicat descoperirii \xe2\x80\x9eunor noi staruri latino\xe2\x80\x9d piesa \xe2\x80\x9eAnd I Am Telling You I'm Not Going\xe2\x80\x9d \xc3\xaempreun\xc4\x83 cu A.J. Gil, finalistul primului sezon. Prin intermediul acestuia, Archuleta i-a \xc3\xaent\xc3\xa2lnit \xc8\x99i le-a c\xc3\xa2ntat lui Gray, lui Clarkson (c\xc3\xa2\xc8\x99tig\xc4\x83toarea din acel an) \xc8\x99i lui Justin Guarini (cel care s-a clasat pe locul doi).\n_START_SECTION_\nStar Search\n_START_PARAGRAPH_\n\xc3\x8en 2003, la v\xc3\xa2rsta de 12 ani, Archuleta a ap\xc4\x83rut \xc3\xaen c\xc3\xa2teva episoade din Star Search, c\xc3\xa2\xc8\x99tig\xc3\xa2nd titlul de \xe2\x80\x9eCampionul vocalist junior\xe2\x80\x9d \xc3\xaen cadrul celei de-a doua edi\xc8\x9bii a emisiunii-concurs. Alexandr\xc3\xa9a Lushington, una dintre oponentele sale, a concurat al\xc4\x83turi de interpret \xc8\x99i la American Idol, ajung\xc3\xa2nd p\xc3\xa2n\xc4\x83 \xc3\xaen semifinale. \xc3\x8en timpul celui de-al doilea an petrecut la Star Search, Archuleta a \xc3\xaenceput s\xc4\x83 concentreze asupra scrierii versurilor, acesta declar\xc3\xa2nd c\xc4\x83 \xe2\x80\x9enu d\xc4\x83deam nici cea mai mic\xc4\x83 aten\xc8\x9bie versurilor c\xc3\xa2nd aveam 12-13 ani\xe2\x80\x9d._NEWLINE_\xc3\x8en aceast\xc4\x83 perioad\xc4\x83, c\xc3\xa2nt\xc4\x83re\xc8\x9bul a fost invitat la The Jenny Jones Show \xc8\x99i la emisiunea The Early Show difuzat\xc4\x83 la CBS, \xc3\xaent\xc3\xa2lnindu-i pe finali\xc8\x99tii primului sezon de la American Idol \xc8\x99i c\xc3\xa2nt\xc3\xa2ndu-le a capella piesa \xe2\x80\x9eAnd I Am Telling You I'm Not Going\xe2\x80\x9d din Dreamgirls. A primit critici pozitive din partea c\xc3\xa2\xc8\x99tig\xc4\x83toarei pentru aceast\xc4\x83 interpretare. La un an dup\xc4\x83 participarea la Star Search, Archuleta a fost diagnosticat cu paralizie par\xc8\x9bial\xc4\x83 a corzilor vocale, acesta refuz\xc3\xa2nd s\xc4\x83 se opereze. Acum se declar\xc4\x83 recuperat complet. Astfel, el a c\xc3\xa2ntat numai \xc3\xaen cadrul evenimentelor majore, cum ar fi Stadium of Fire \xc8\x99i celebrarea Zilei Independen\xc8\x9bei la stadionul Brigham Young University._NEWLINE_Archuleta a \xc3\xaencercat s\xc4\x83 scrie versuri \xc8\x99i s\xc4\x83 compun\xc4\x83 melodii dup\xc4\x83 perioada petrecut\xc4\x83 la Star Search. A lansat \xc3\xaen 2002 dou\xc4\x83 discuri single, \xe2\x80\x9eDream Sky High\xe2\x80\x9d \xc8\x99i \xe2\x80\x9eDon't Tell Me\xe2\x80\x9d.\n_START_SECTION_\nAmerican Idol\n_START_PARAGRAPH_\nArchuleta a interpretat la proba pentru American Idol din iulie 2007 desf\xc4\x83\xc8\x99urat\xc4\x83 \xc3\xaen San Diego piesa \xe2\x80\x9eWaiting on the World to Change\xe2\x80\x9d a lui John Mayer, iar Randy Jackson, unul din membrii juriului, a c\xc3\xa2ntat \xc3\xaempreun\xc4\x83 cu el versul \xe2\x80\x9ewaiting\xe2\x80\x9d din refren. Archuleta s-a calificat pentru audi\xc8\x9bia de la Hollywood, unde interpret\xc4\x83rile pieselor \xe2\x80\x9eHeaven\xe2\x80\x9d de Bryan Adams \xc8\x99i \xe2\x80\x9eCrazy\xe2\x80\x9d de Gnarls Barkley au fost apreciate de c\xc4\x83tre juriu._NEWLINE_\xc3\x8entr-un articol din Los Angeles Times s-a speculat c\xc4\x83 Archuleta nu a c\xc3\xa2ntat primul vers (\xe2\x80\x9eno religion too\xe2\x80\x9d-en.: \xe2\x80\x9e\xc8\x99i f\xc4\x83r\xc4\x83 religie\xe2\x80\x9d) al piesei \xe2\x80\x9eImagine\xe2\x80\x9d din cauza confesiunii sale (mormonism). \xc3\x8entrebat de ce nu a interpretat \xc3\xaen \xc3\xaentregime c\xc3\xa2ntecul, Archuleta a replicat c\xc4\x83 nu avea timp dec\xc3\xa2t pentru un singur vers, aleg\xc3\xa2ndu-l pe al treilea, fiind favoritul acestuia pentru \xe2\x80\x9emesajul s\xc4\x83u m\xc4\x83re\xc8\x9b\xe2\x80\x9d._NEWLINE_Dup\xc4\x83 interpretarea piesei \xe2\x80\x9eWe Can Work It Out\xe2\x80\x9d, care a fost numit\xc4\x83 \xe2\x80\x9eun dezastru\xe2\x80\x9d de c\xc4\x83tre Simon Cowell, unul din membri juriului, Entertainment Tonight a anun\xc8\x9bat c\xc4\x83 Archuleta simte o tensiune provenit\xc4\x83 de la tat\xc4\x83l s\xc4\x83u care \xe2\x80\x9ea \xc8\x9bipat\xe2\x80\x9d la acesta pe parcursul sesiunii de \xc3\xaenregistrare desf\xc4\x83\xc8\x99urate noaptea precedent\xc4\x83. \xc3\x8entr-un interviu pentru US Magazine, Jeff Archuleta a negat acuza\xc8\x9bia. Un articol din mai 2008 publicat \xc3\xaen Associated Press inforemeaz\xc4\x83 c\xc4\x83 tat\xc4\x83l interpretului a ad\xc4\x83ugat un vers din piesa \xe2\x80\x9eBeautiful Girls\xe2\x80\x9d c\xc3\xa2ntat\xc4\x83 de Sean Kingston \xc3\xaen traspunerea muzical\xc4\x83 realizat\xc4\x83 de Archuleta pentru \xe2\x80\x9eStand by Me\xe2\x80\x9d (\xe2\x80\x9eBeautiful Girls\xe2\x80\x9d con\xc8\x9bine un sample din \xe2\x80\x9eStand by Me\xe2\x80\x9d), cresc\xc3\xa2nd astfel costurile pentru drepturile de autor. Astfel, lui Jeff Archuleta i-a fost interzis\xc4\x83 participarea la repeti\xc8\x9bii. Referitor la acest lucru, c\xc3\xa2nt\xc4\x83re\xc8\x9bul a declarat c\xc4\x83 tat\xc4\x83l s\xc4\x83u este \xe2\x80\x9eun om bun \xc8\x99i nu a f\xc4\x83cut nimic r\xc4\x83u\xe2\x80\x9d._NEWLINE_\xc3\x8en final\xc4\x83, Archuleta a c\xc3\xa2ntat \xe2\x80\x9eDon't Let the Sun Go Down on Me\xe2\x80\x9d, \xe2\x80\x9eIn This Moment\xe2\x80\x9d \xc8\x99i \xe2\x80\x9eImagine\xe2\x80\x9d. Juriul a declarat c\xc4\x83 Archuleta \xe2\x80\x9ea venit aici ca s\xc4\x83 c\xc3\xa2\xc8\x99tige\xe2\x80\x9d, iar David Cock, cel\xc4\x83lalt finalist, a afirmat c\xc4\x83 \xe2\x80\x9etrebuie s\xc4\x83 recunosc, pu\xc8\x99tiul s-a descurcat excelent cu cele trei c\xc3\xa2ntece\xe2\x80\x9d. Archuleta a primit 44% din voturile publicului, ie\xc8\x99ind pe locul doi. Reclame identice cu Cock \xc8\x99i Archuleta mim\xc3\xa2nd scena din Risky Bussiness \xc3\xaen care Tom Cruise c\xc3\xa2nt\xc4\x83 la o chitar\xc4\x83 imaginar\xc4\x83 au fost utilizate pentru promovarea seriei de jocuri pe computer Guitar Hero."